**וסיליה מיציץ'** (בסרבית: **Vasilije Micić**; בסרבית קירילית: **Василије Мицић**; נולד ב-13 בינואר 1994) הוא כדורסלן סרבי, המשחק בקבוצת שארלוט הורנטס מליגת ה-NBA. גובהו 1.91 מטרים, והוא משחק בעמדות הרכז והקלע.

קריירה מקצועית
--------------

### השנים הראשונות

מיציץ' נולד בעיר קרליובו שבסרביה (אשר הייתה אז חלק מסרביה ומונטנגרו). בין השנים 2002–2006 שיחק בקבוצת הנוער של מועדון אוקק בלגרד, ובעונת 2006/2007 עבר לקבוצת הנוער של הכוכב האדום בלגרד. בין השנים 2007–2010 שיחק בקבוצת הנוער של ז'לזניק בלגרד.

בשנת 2010, בגיל 16, שיחק לראשונה בליגת העל הסרבית, כאשר הצטרף לקבוצת מגה לקס המוכרת כ"חממה" לפיתוח כדורסלנים צעירים. בנובמבר 2011 נפצע בברכו, ונאלץ להחמיץ את כל המשך עונת 2011/2012. בעונת 2012/2013 הוביל את קבוצתו, לצד בובאן מריאנוביץ', לחצי גמר הליגה הסרבית, בו הפסידה מול הכוכב האדום. בעונה העוקבת שחזרה מגה לקס את הישג ההעפלה לפיינל פור, הודות ליכולת טובה של מיציץ' וניקולה יוקיץ'. בשתי העונות העמיד מיציץ' ממוצעים של 11.7 נקודות ו-5.3 אסיסטים למשחק.

בדראפט ה-NBA‏ 2014 נבחר על ידי פילדלפיה 76' בבחירה ה-52, אך לא זכה לחוזה בקבוצה וחתם בבאיירן מינכן. בעונת 2014/2015 העפיל עם באיירן לגמר ליגת העל הגרמנית, בו הפסידה מול ברוזה במברג בתוצאה 2–3. בעשרת משחקיו עם הקבוצה בליגת היורוליג רשם ממוצעים צנועים של 4.7 נקודות ו-2.2 אסיסטים למשחק.

במהלך עונת 2015/2016 הועבר בהשאלה לכוכב האדום בלגרד, אותה אימן דיאן ראדוניץ'. באותה עונה זכתה הקבוצה הן באליפות הליגה הסרבית והן באליפות הליגה האדריאטית, והעפילה לרבע גמר היורוליג, בו הודחה על ידי האלופה שבדרך – צסק"א מוסקבה. ממוצעיו הכוללים של מיציץ' בשלוש הליגות עמד על 4.9 נקודות ו-3.5 אסיסטים למשחק.

ביולי 2016 חתם על חוזה בטופאש בורסה, אשר סיימה את עונת 2016/2017 במקום השמיני בליגת העל הטורקית.

### ז'לגיריס קובנה

לקראת עונת 2017/2018 חתם מיציץ' על חוזה בז'לגיריס קובנה. בעונתו היחידה בקבוצה זכתה ז'לגיריס באליפות ליגת העל הליטאית (בפעם השמינית ברציפות) ובגביע הליטאי, והעפילה לפיינל פור היורוליג בפעם השנייה בתולדותיה ולראשונה מזה 18 שנים. במשחק חצי גמר היורוליג הפסידה הקבוצה מול פנרבחצ'ה בתוצאה 67–76, ובמשחק על המקום השלישי גברה על צסק"א מוסקבה בתוצאה 79–77, הודות למשחק מצוין של מיציץ' אשר קלע 15 נקודות, הוריד 4 ריבאונדים ומסר 4 אסיסטים. לאורך אותה עונה רשם מיציץ' ממוצעים של 7.7 נקודות ו-4.2 אסיסטים ביורוליג, ו-8.3 נקודות ו-3.8 אסיסטים למשחק בליגה הליטאית.

### אנאדולו אפס

ביוני 2018 חתם על חוזה לשתי עונות באנאדולו אפס הטורקית. בעונת 2018/2019 גברה הקבוצה על פנרבחצ'ה בסדרת גמר הליגה הטורקית (4–3), וזכתה באליפות הליגה. לאורך סדרת הגמר העמיד מיציץ' ממוצעים של 16.9 נקודות ו-5.4 אסיסטים למשחק. כמו כן העפילה אנאדולו למעמד גמר יורוליג, לראשונה בתולדותיה, לאחר שמיציץ' הוביל אותה לניצחון מול פנרבחצ'ה במשחק חצי הגמר, עם שיא קריירה של 25 נקודות. במשחק הגמר מול צסק"א מוסקבה קלע 10 נקודות, אך קבוצתו הפסידה בתוצאה 83–91. בסיום העונה נבחר לחמישייה השנייה של העונה ביורוליג, לאחר שרשם ממוצעים של 12.4 נקודות ו-5.5 אסיסטים למשחק.

נבחרת סרביה
-----------

בשנת 2011 זכה מיציץ' במדליית הכסף בטורניר אליפות אירופה בכדורסל עד גיל 18, כשחקן נבחרת סרביה. בשנת 2013 זכה עם סרביה במדליית הכסף בטורניר גביע העולם בכדורסל עד גיל 19, לאחר שהפסידה מול נבחרת ארצות הברית במשחק הגמר. לאורך הטורניר רשם מיציץ' ממוצעים של 12.9 נקודות ו-4.8 אסיסטים למשחק, ובסיומו נבחר לחמישיית הטורניר, לצדם של דנטה אקסום, ארון גורדון, דריו שאריץ' וג'אליל אוקפור.

באותו הקיץ שיחק לראשונה עם נבחרת סרביה הבוגרת, בטורניר יורובאסקט 2013, בו סיימה סרביה במקום השביעי. ביורובאסקט 2017 זכה עם נבחרתו במדליית הכסף, לאחר שהפסידה במשחק הגמר מול נבחרת סלובניה.

בטורניר גביע העולם בכדורסל 2019 הודח עם סרביה במפתיע כבר בשלב רבע הגמר, בו הפסידה מול נבחרת ארגנטינה בתוצאה 87–97. לאחר שגברה על נבחרות ארצות הברית וצ'כיה במשחקי הדירוג, סיימה סרביה במקום החמישי. בשמונת משחקיו בטורניר קלע מיציץ' 5.6 נקודות ומסר 3.3 אסיסטים בממוצע למשחק.

סטטיסטיקות הקריירה ביורוליג
---------------------------

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2014/2015 | באיירן מינכן | 6 | 1 | 18.0 | 0.450 | 0.200 | 0.875 | 1.5 | 3.2 | 0.5 | 0.0 | 7.5 |
| 2015/2016 | באיירן מינכן | 4 | 0 | 6.2 | 0.000 | 0.000 | **1.000** | 0.8 | 0.8 | 0.5 | **0.3** | 0.5 |
| הכוכב האדום בלגרד | 17 | 1 | 17.4 | 0.341 | 0.361 | 0.724 | 1.8 | 3.6 | 0.2 | 0.2 | 5.5 |
| 2017/2018 | ז'לגיריס קובנה | 36 | 10 | 22.4 | 0.432 | 0.355 | 0.707 | **2.2** | 4.2 | 0.9 | 0.0 | 7.7 |
| 2018/2019 | אנאדולו אפס | **37** | **30** | **28.2** | **0.474** | **0.371** | 0.819 | **2.2** | **5.5** | **1.0** | 0.1 | **12.4** |
| **קריירה** |  | 100 | 42 | 22.8 | 0.438 | 0.355 | 0.762 | 2.0 | 4.4 | 0.8 | 0.1 | 8.6 |

קישורים חיצוניים
----------------

ויקישיתוף מדיה וקבצים בנושא **וסיליה מיציץ'** בוויקישיתוף

* פרופיל, באתר Basketball-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN
* פרופיל, באתר היורוליג

הערות שוליים
------------

1. ↑  מיציץ' סובל מפציעה בברכו, באתר beobasket.net,‏ 24 בנובמבר 2011
2. ↑  מיציץ' חותם על חוזה בבאיירן מינכן, באתר היורוליג, 4 באוגוסט 2014
3. ↑  הכוכב האדום מצרפת את מיציץ', באתר היורוליג, 28 בדצמבר 2015
4. ↑  מיציץ' חותם על חוזה בטופאש בורסה, באתר eurohoops.net,‏ 26 ביולי 2016
5. ↑  מיציץ' חותם על חוזה בז'לגיריס, באתר היורוליג, 15 ביוני 2017
6. ↑  סטטיסטיקות המשחק בין ז'לגיריס לצסק"א, באתר היורוליג, 20 במאי 2018
7. ↑  מיציץ' חותם על חוזה באנאדולו אפס, באתר היורוליג, 20 ביוני 2018
8. ↑  סיכום המשחק בין ז'לגיריס לפנרבחצ'ה, באתר היורוליג, 17 במאי 2019
9. ↑  סטטיסטיקות המשחק בין אנאדולו לצסק"א, באתר היורוליג, 19 במאי 2019
10. ↑  ההכרזה על חמישיית העונה השנייה ביורוליג, באתר הרשמי, 10 במאי 2019
11. ↑  הפרופיל של וסיליה מיציץ', באתר פיב"א
12. ↑  גורדון זוכה בתואר ה-MVP של טורניר אליפות העולם 2013, באתר פיב"א, 7 ביולי 2013
13. ↑  נבחרת סרביה באליפות אירופה 2017, באתר פיב"א
14. ↑  נבחרת סרביה בגביע העולם 2019, באתר פיב"א